b'\n_START_ARTICLE_\nAalborg Kongres & Kultur Center\n_START_PARAGRAPH_\nAalborg Kongres & Kultur Center (AKKC), tidligere Aalborghallen, er et center, der bl.a. benyttes til Messer & udstillinger, M\xc3\xb8der & Kongresser og Musik & Teater, beliggende i Aalborg og er opf\xc3\xb8rt i 1953. I tilknytning til centret ligger Restaurant Papeg\xc3\xb8jehaven og First Hotel Europa. AKKC har \xc3\xa5rligt flere end en halv million g\xc3\xa6ster._NEWLINE_AKKC har store stjernesolister, revyer, klassiske koncerter, b\xc3\xb8rneteater, pop- og rockkoncerter og g\xc3\xa6stespil inden for opera og ballet. Ved store internationale koncerter holder AKKC ogs\xc3\xa5 koncerter i Skovdalen og i Gigantium i Aalborg._NEWLINE_Hvert \xc3\xa5r er der For\xc3\xa5rsmesse i centeret, og hvert andet \xc3\xa5r er der henholdsvis Camping-, Outdoor- og DanFish-messe._NEWLINE_Aalborg Kongres & Kultur Center st\xc3\xa5r bag den \xc3\xa5rlige revy Aalborg Vinterrevy, der spiller fra slutningen af november til midten af december. Revyen havde i 2014 25. \xc3\xa5rs jubil\xc3\xa6um og kunne derfor fejre s\xc3\xb8lvbryllup.\n_START_SECTION_\nHistorie\n_START_PARAGRAPH_\nDen f\xc3\xb8rste Aalborghal blev opf\xc3\xb8rt i 1933 i forbindelse med Nordjysk Udstilling, hvor ogs\xc3\xa5 Aalborgt\xc3\xa5rnet blev opf\xc3\xb8rt._NEWLINE_Under 2. verdenskrig blev hallen brugt som indkvartering af tyske soldater, men nedbr\xc3\xa6ndte den 3. januar 1943. I 1945 blev det vedtaget at opf\xc3\xb8re den nuv\xc3\xa6rende Aalborghal, som blev indviet 1953. Den blev tegnet af Otto Frankild, Preben Hansen og Arne Kj\xc3\xa6r._NEWLINE_I en \xc3\xa5rr\xc3\xa6kke har Aalborghallen v\xc3\xa6ret v\xc3\xa6rt for Cirkusrevyen, som det eneste spillested udenfor Cirkusrevyens telt p\xc3\xa5 Bakken._NEWLINE_I 1990 blev Aalborghallen udvidet med Europahallen i en sidebygning og fik i samme forbindelse et navneskifte til Aalborg Kongres og Kultur Center, forkortet AKKC.\n_START_SECTION_\nKapacitet\n_START_PARAGRAPH_\nAalborg Kongres & Kultur Center indeholder 3 sale og 40 store m\xc3\xb8delokaler bl.a. Aalborghallen, Europahallen og Det Lille Teater._NEWLINE_Aalborghallen har plads til op til 3.120 personer. Europahallen har plads til 625 personer, mens Det Lille Teater har plads til 224 personer.\n_START_SECTION_\nB\xc3\xa6redygtighed\n_START_PARAGRAPH_\nI 2017 udarbejdede Aalborg Kongres & Kultur Center (AKKC) en b\xc3\xa6redygtighedsstrategi og AKKC implementerede efterf\xc3\xb8lgende et m\xc3\xa5lbart system indenfor b\xc3\xa6redygtighed. AKKC opn\xc3\xa5ede med en ISO 2021-1 certificering status som Danmarks f\xc3\xb8rste b\xc3\xa6redygtige venue. _NEWLINE_I dag er AKKC Danmarks eneste konkres- og kulturcenter med en international certificering p\xc3\xa5 arbejdet med b\xc3\xa6redygtighed.'